La komitato de TEJO eksigis estraranon
#000000
La komitato de TEJO ricevis la financan raporton, kiun ĝi atendis 11 monatojn. Krome, ĝi decidis pri eksigo de unu el la estraranoj, blokis dungon de Roy McCoy kaj akceptis novajn politikajn poziciojn. Rogier Huurman raportas pri la diskutoj kaj decidoj el Hirschluch (Germanio), kie la komitato kunvenis de la 29-a ĝis la 31-a de decembro, kadre de la 10-a Junulara E-Semajno.
#000001
La komitato decidis pri eksigo de Arturo Crespo. La estrarano pri merkatiko kaptis la atenton de la komitato dum la unua sesio, kiam li ne volis klarigi la planatan uzon de 2000 eŭroj en la buĝeto por “Reta varbadego kaj aliaj decidotaj amasvarbadaj agadoj”. En tiu kaj la dua sesioj evidentiĝis ankaŭ lia malalta lingvonivelo (post kvar monatoj en la TEJO-estraro) kaj li konfesis, ke li ne legas ĉiujn mesaĝojn de aliaj estraranoj. Pro tio malgranda grupo de komitatanoj persone parolis kun Crespo por proponi, ke li demisiu kaj daŭrigu la laboron kiel komisiito pri merkatiko anstataŭ kiel estrarano. Ĉar li ne demisiis, je la fino de la tria sesio, post kelkaj provoj prokrasti la voĉdonon aŭ malebligi ĝin, tamen okazis sekreta voĉdono pri eksigo de Arturo Crespo el la estraro de TEJO. La komitato akceptis tiun proponon kun 11 voĉoj por, 6 kontraŭ, 4 sindetenoj kaj 1 nevalida voĉo. Poste la komitato voĉdonis sen kontraŭoj por nomumi Crespon kiel komisiiton pri merkatiko. TEJO serĉos novan estraranon ĝis la fino de januaro 2019.
#000002
La kasisto Bui Hai Mung (Feliĉa) prezentis kun 11-monata malfruo la mankantan parton de la financa raporto 2017. La bilanco ne povis esti kreita antaŭe, ĉar TEJO ne povas mem aliri siajn kontojn ĉe la nederlanda banko ING, kvankam la regularo pri kunlaboro inter UEA kaj TEJO postulas tion. Interalie pro tio TEJO malfermis proprajn kontojn ĉe alia banko, Bunq, kaj planas movi sian kapitalon tien. Ĝi baldaŭ malfermos konton ankaŭ ĉe TransferWise por faciligi ekstereŭropajn pagojn.
#000003
La prezentita buĝeto por 2019 antaŭvidas ekzakte nulan rezulton. Tio eblas pro malaltigo de la poŝmono por volontuloj kaj antaŭvidata pozitiva rezulto de la 75-a IJK en Slovakio. Ĝi estis akceptita sen amendoj. Ankaŭ la ĝisdatigo de la realigplano estis akceptita, sed kun kelkaj aldonoj. En la originala versio mankis KODEJO, la ĉiujara enketo por landaj sekcioj, kaj aktivaĵoj por subteni malfortajn landajn sekciojn. Aldoniĝis ankaŭ organizado de voĉdono por komitatano C, kiu reprezentu en la komitato la novan membrokategorion, Junajn Amikojn de Esperanto. Okazis voĉdono pri la dungo de Roy McCoy por malalta kvanto da horoj, sed la komitato ne akceptis ĝin.
#000005
En la dua sesio la komitato pasigis multan tempon diskutante ŝanĝojn en siaj reglamentoj. Finfine la plejparto de la proponoj estis movita al laborgrupoj por pli ellabori ilin antaŭ poste okazonta reta voĉdono. Akceptiĝis nur kelkaj lingvaj kaj malgrandaj proceduraj ŝanĝoj. Estis proponitaj tri dokumentoj kun politikaj pozicioj de TEJO, el kiuj du estis akceptitaj sen longa diskuto: pri TEJO kaj religio, kaj pri TEJO kaj demokratio. La dokumento pri eŭropa identeco kaj estonteco de EU ricevis pli da kontraŭaj ol poraj voĉoj. Diversaj komitatanoj asertas, ke la proponitaj en ĝi pozicioj (ekzemple favora pozicio pri plilarĝiĝo de EU) ne kongruas kun la neŭtraleco de TEJO kaj povus forpeli aktivulojn aŭ membrojn.
#000006
Fine la TEJO-volontulo Mia Nordentoft prezentis novan sistemon nomatan Centra Reto por kundividi dokumentojn kaj informojn inter la TEJO-aktivuloj. Ĝi servos por kolekti kaj dissendi komitatajn cirkulerojn, kontaktinformojn pri aktivuloj kaj organoj, kaj estonte ankaŭ por arĥivi ĉiujn oficialajn dokumentojn de TEJO, kaj fine kiel voĉdonsistemo. Ĝia enhavo estos legebla publike, kaj al ĝi povos kontribui estraranoj, komitatanoj, komisiitoj kaj aliaj aktivuloj de TEJO.
#000007
Alklaku por kunhavigi ĉe Twitter(Malfermiĝas en nova fenestro)Alklaku por kunhavigi ĉe Facebook(Malfermiĝas en nova fenestro)Alklaku por kunhavigi per Telegramo(Malfermiĝas en nova fenestro)
#000008
Mi cxiam volis esti novajxo de liberafolio... ?
#000011
Jen bona klarigo pri la kialo de via eksigo. Mi miras ke TEJO eĉ volas reteni vin en iu ajn rolo.
#000012
nu, vi vidas ke la merkatiko funkcias 😛 li bonege komprenas sian rolon 😛
#000013
Joop, kiun sian rolon li bonege komprenas? Almenaŭ ne la rolon de klaŭno...
#000014
Cetere eĉ se la antaŭvidebla pozitiva rezulto de IJK 2019 (4000 eŭroj) kaj la malaltigo de la poŝmono de volontuloj (8000 eŭroj) certe gravas, la ĉefa (laŭkvante) kontribuo al egaleca buĝeto estas la nova dungopolitiko kun la eksteraj financaj kontribuoj, afero kiu tuŝas dekojn da miloj da eŭroj.
#000017
Mi ne tute komprenas: oni perforte eksigas estraranon, ĉar tiu a) ne volas klarigi uzon de mono en la buĝeto, b) havas malaltan lingvonivelon, c) eĉ ne legas mesaĝojn de aliaj estraranoj. Ĉiuj tiuj kialoj ŝajnis do sufiĉaj por eksigi estraranon. Tamen, oni TUJ (!) kaj SEN KONTRAŬAJ VOĈOJ (!) nomumas lin komisiito! Ĉu kiel komisiito la eksigito ja klarigos monuzon, ekregos la lingvon kaj eklegos mesaĝojn? TEJO-komitatanoj ŝajnas ne kapablaj rimarki la kompletan absurdon de la situacio.
#000018
Ĉu mi estas tro akra al tiuj junuloj, kiuj bezonas “lerni de la propraj eraroj”? Eble. Sed se la celo estas lerni de la propraj eraroj, TEJO estas sur bona vojo. Erarojn ĝi jam abunde faradas. Nun oni devus iom post iom veni al la lernoparto.
#000020
Kara Francisco, kiel eksprezidanto de TEJO mi povas provi iom klari al vi eblan logikon de tiuj decidoj. Kvankam mi volus tuj komence atentigi, ke mi ne konas specife ĉi tiun situacion, nek Arturon kaj lian laboron kaj do ne povas pritaksi kiom mia intuicio estas trafa.
#000021
Se temas pri “c) eĉ ne legas mesaĝojn de aliaj estraranoj”, necesas scii, ke laboro en TEJO-estraro estas tre tempo- kaj atento-raba afero. Eĉ se oni estas “nur” simpla estrarano respondeca pri iu fako, oni kune kun aliaj estraranoj kunrespondecas ankaŭ pri ĝenerala agado de TEJO. Temas pri vere sindediĉa afero pri kio plejmulto de TEJO-membroj kaj publiko ĝenerale ne konscias. Mi povas facile imagi, ke Arturo, kiel novulo, ankaŭ ne konsciis pri tio kiom da laboro estos en TEJO-estraro kaj kiugrade li povos plenumi ĝin. Povas esti ke ĉi-kaze sian laboron fuŝis la elekta komisiono, kiu ne bone konsciigis lin pri la afero kaj ankaŭ mem malbone pritaksis lian pretecon jam estraraniĝi. Kredeble estintus pli bone se oni tiam proponus al li unue kunlaboron en la komisiono celante estraraniĝon eble post unu aŭ du jaroj, kiam li eble jam pretus por la afero. Estas do kredeble tute bone ke oni faras tiun paŝon malantaŭen donante duan, eble pli taŭgan ŝancon al la koncerna persono. Vi demandas “Ĉu kiel komisiito la eksigito [...] eklegos mesaĝojn?” kaj la respondo estas ke, eble jes, ĉar tiel li ne plu devos atenti pri multego da mesaĝoj rilataj al ĉio en TEJO, sed povos koncentriĝi nur pri sia fako. Li ricevados nur mesaĝojn rilatajn al lia temo kaj tiel eble jam sukcesos mastrumi ilin.
#000022
Tio, ke iu ne sukcesis en iu rolo, ne signifas ke ne sukcesos en alia. Mi esperas, ke tiel estos pri Arturo kaj ke li povos daŭre kontribui al laboro de la organizo per kompetento kiun li havas en sia fako.
Pli ĝenerale, estas iom bedaŭrinde, ke en TEJO relative nemalofte okazas, ke oni iras tro rapide en prenataj roloj. Kredeble tiel estis pri Arturo, kiu ne sukcesis kiel estrarano kaj estis eksigita de la komitato, sed eble bone sukcesus kiel komisionano aŭ komisiito pri sia fako. Simile estis eble pri la pasintjare demisiinta prezidanto, Enric Baltasar. Tio, ke li ne sukcesis kiel prezidanto kaj rezignis la postenon ne signifas, ke li estis fuŝulo ĝenerale kaj utilis al nenio. Male, laŭ mi Enric estis la plej bona prizorganto de Landa Agado, kiun TEJO havis en la lastaj jaroj. Mi persone tre bedaŭras, ke li ne restis pli longe en la rolo, kiun li plenumis ege bone, samtempe spertiĝante por preni alian poste, sed prezidantiĝis tre (tro) rapide kaj same rapide forbruliĝis en tiu rolo. Tio jes, foje estas problemo en TEJO, ke ne ĉiuj havas paciencon atendi por ĝusta momento, aŭ ke ili ricevas malbonajn konsilojn de malpacienculoj.
#000024
Se temas pri “b) havas malaltan lingvonivelon”, estante en alia rolo, ne tiom tempo- kaj atento-raba kiel estraraneco li povos pli koncentriĝi pri plibonigo de la lingvonivelo.
#000025
Fine, se temas pri “a) ne volas klarigi uzon de mono en la buĝeto” (vi preteratentis en ĉi tiu frazo tre gravan vorton: “planatan”) mi fakte ne bone komprenas kio okazis, ĉar la artikolo ne klarigas tion (mi ne scias ĉu Arturo mem iel klarigis tion). Mi ne estis tie kaj ne scias, do ne volas fari tute senbazajn supozojn. Mi esperas, ke poste venos iu klarigo TEJO-flanke, se Arturo daŭrigos sian laboron kiel komisiito.
#000026
Jes, Jovana, vi tute pravas, ke aroganteco kaj manko de kompetenteco foje ankaŭ estas bazo de malsukcesa aktivado en iu posteno – kaj en TEJO kaj en UEA kaj sendube ankaŭ en pluraj aliaj Esperanto-asocioj.
Mi tamen ne ŝatus, ke ne konante detalojn oni aŭtomate ligu tion kun koncerna situacio. Mi persone ne konas Arturon, do neniel povas pritaksi ĉu temis pri aroganteco aŭ pri manko de imago kion signifas estrara laboro (+ eventuale malbonaj konsiloj). Intuicie mi pli emas kredi al tiu dua varianto, ĉar ja temas pri homo freŝe alveninta al kerno de TEJO-strukturoj.
Simile pri eventuala manko de kompetenteco – oni povas esti tre kompetenta en iu fako, sed ne nepre tuj havi kapablon pli tutece kunmastrumi organizon (ja oni ne naskiĝas kun tia kapablo). Tial laboro en la komisiono estas bona trejniĝo por estonte surpreni pliajn respondecojn.
#000028
Post unu monato kaj ne alian aldonon al cxi tiu retpagxaro?
#000030
“Esperanto en reta serio pri socio sen amo”
#000031
ne ekzistas do mi bezonas afisxi en al malprava artikolo
#000032
La retpagxaro de Sezonoj ne plu funkcias post kelkaj tagoj. Mi penis gxin kaj ricevis cxi tiun mesagxon de la servilo. Jen.
#000033
Mi aldonas ke sxajnas ke la interreto havas ankaux problemojn ankaux avantagxojn kaj cxar Esperantujo ne estas sufixa vigla arbo ke mi supozos ke gxi cxiam vivos. Do ne bruligu viajn paperajn librojn pensante ke la interreto savos nin.
#000036
Nun la retpagxo nur montras blankan ekranon
#000037
Mi legis hodiaux ke Rusio planis malkonektigon al la resto de la mondo interrete por ensxtataj sekuraj kialoj. Elbe la malapero de Sezonoj indikas ke la eksperimento de Rusio Sxtato daurxas? Kiom longe la eksperimento dauxos? Cxu la malapero de Sezonoj rilatas al la eksperimento de Rusio Sxtato aux ne?
#000038
Moldavio rifuzis uzi lingvon konstruitan de la sovetia kulturpolitikoEsplorante kurdan kvartalon en AzerbajĝanoCifereca sekurigo + Lingvo
#000043
Subtenu informadon pri Esperanto en unu el la plej grandaj libro-foiroj de LatinamerikoIKU en Torino – plej riĉa programo post 2015Forpasis Marcel Leereveld, la dojeno de aŭstraliaj ersperantistoj
#000044